Tiener veg om lewe‘n Skermskoot uit ‘n selfoonvideo wat van die voorval geneem is. ŉ Tiener is kritiek beseer nadat ŉ massageveg Saterdagaand tydens ŉ boksgeveg in Engeland uitgebreek het. Die Mirror berig die geveg het omstreeks 22:30 by die Walsall-stadsaal in West Midlands tydens ŉ liggewig-boksgeveg tussen Luke Paddock en Myron Mills uitgebreek. Een van die toeskouers het glo ŉ ander met ŉ vloeistof gespuit, waarna die skare handuit geruk en mekaar onder meer met stoele en glase aangeval het. Veiligheidsbeamptes het die oproeriges uit die saal verwyder en die geveg het buite die saal voortgegaan. Die West Midlands-polisie het aan die BBC bevestig ŉ 19-jarige toeskouer veg om sy lewe ná die “grootskaalse wanorde”. Hy is vermoedelik met ŉ skerp voorwerp gesteek. Nog ŉ man het beserings opgedoen nadat hy glo met ŉ skerp voorwerp gesteek is. Sy lewe is egter nie in gevaar nie. Die polisie ondersoek kringtelevisiebeeldmateriaal om verdagtes te identifiseer. Black Country Boxing, die organiseerder van die boksgeveg, het op Twitter gesê weens die ernstige voorval is alle gevegte vir Sondag gekanselleer. Die organiseerder het sy meegevoel met die slagoffers betuig en onderneem om volle samewerking aan die polisie te gee.